Folketing
2000-05-04

For en gangs skyld kan vi ikke kritisere edb-afdelingen. Det er faktisk, fordi de har udøvet den kontrol, de skal, og fundet, at der er risiko for virus, så for en gangs skyld skal vi altså ikke kritisere edb-afdelingen. Om lovforslaget er det jo allerede nævnt, at det er en opfølgning på den særlige Kosovonødlov, som Venstre stemte for. Vi er af den opfattelse, at hjælp til flygtninge og krigsramte først og fremmest skal ske i nærområderne, og Danmark er jo også en del af Europa og dermed nærområde, og vi inviterede disse nødstedte fra Kosovo for at lette presset dernede. Vi synes, det er positivt, at der allerede er over tusind, der frivilligt er repatrieret. Jeg deler fru Dorte Bennedsens betragtninger om, at frivillig repatriering er naturligvis det mest lykkelige, og jeg håber også, at de nødstedte fra Kosovo nu vil forstå, at de skal rejse hjem selv. Vi har bemærket, at der er særlige grupper, der ifølge UNHCR skal have fortsat beskyttelse i Danmark.